Je Hugonin dou Champbanot, damoiseax, de Salins, fais savoir à touz... que je, non contrainz ne deceu, mais de ma bone volunté et por mon profit, ay vendu, quitté, outroié et delivré à touzjours à honorable baron et saige monsignour Jehan de Chalon, signour d’Allay, et es suens ces choses s’ensuegnent, c’est à savoir: les enfanz Vuillemin à Contrait, d’Eschay, et lour mex, liquex est assis ou territoire d’Eschay; item, en la vile de Nan, un chanp que siet de lez le biez de Vax, touchanz à la terre es enfanz à Tempeste, d’une part, et à la terre dou Quartier, d’autre; item, une piece de terre en champ de Moine, touchant à la terre es enfanz à Tempeste; item, un cham que siet derriers la vile de Nan, lequel on appele le champ de la Fontaine, touchant à la terre es enfanz à Tempeste; item, un champ que l’on apele le champ de la Saye, touchant à la terre es enfanz à Tempeste; item, une piece de prez que siet ou pendant de Val, devers Saint-Agne, touchant à la terre es enfanz à Tempeste; item, le quart dou pré que l’on appele le pré Fondet, touchant à la terre es enfanz à Tempeste; item, la moitié de la terre dou Quartier que siet delez le biez de Vax, corrant entre ladite terre et le champ de Moinne; item, tel droit que j’ay ou leu que on dit ou quartier de la Coste Chaude, c’est à savoir le quart; item, ausi le quart de la terre gaignable qui siet ou leu que l’on dit ou quartié de Vamorant, et touche à la terre es enfanz à Tempestez, par ensi com je en ay heu usez; item, le chesal où siet la maison Guyot à fil à Lespailliez, de Nan; item, le cultiz que siet derriers la maison à Bolomier, de Nan, touchant à la terre es enfanz à Tempeste; lesquex choses dessusdictes sunt assises ou territoire de Nan et d’Eschay, et est estimé ceste terre de Nan à vinz et cinc jornaux de terre. Et toutes cex choses dessusdites j’ay donées à mons. Jehan, seignour d’Allay, pour cenz et dix livres de monoie corsable en l’arceveschié de Besençon; laquel somme de pecune je, devantdiz Hugues, ay heue et recehue dou devantdit monsignour Jehan en bon deniers nombrez, et m’en tien pour bien paiez. Et pour ce je, devant diz Hugues, me suis devesti des devantdites choses, pour moy et pour les miens, et le devantdit mons. Jeham en ay envesti, pour luy et pour les siens, et mis en corporel possession ou ansi... En tesmoignaige de ceste chose, je, devantdiz Hugues, ay requis et fait metre en ces presentes lettres le seal de honorable chapitre de Saint-Anathoile de Salins... Faites et donées en l’an de l’incarnation Nostre Seignour corrant mil CCC et trois, ou mois d’avril.